**คำนำ**

ในช่วงเวลาที่ผ่านมา ประเทศไทยต้องเผชิญกับวิกฤตของความแตกแยกทางความคิดทางการเมือง จนนำไปสู่เหตุการณ์ความรุนแรง ส่งผลให้ประชาชนไทยโดยรวม ไม่มีความสงบสุข และไม่ปลอดภัย ทำให้คณะรักษาความสงบแห่งชาติ (คสช.) ต้องเข้ามาบริหารราชการ เพื่อแก้ปัญหาเร่งด่วน รักษาความสงบเรียบร้อยและคืนความสุขให้กับประชาชน

คณะรักษาความสงบแห่งชาติ (คสช.) ได้ตระหนักถึงความสำคัญของการสร้างความสุขให้กับคนไทยทั้งแผ่นดิน ซึ่งควรมีมาตรการในการดำเนินการผลักดันระยะสั้น ระยะยาว ทั้งนี้เป้าประสงค์เพื่อยุติความขัดแย้งด้วยการเจรจา ชี้แจงทำความเข้าใจ (MOU) และเสริมสร้างความปรองดองสมานฉันท์ ด้วยการสร้างบรรยากาศแห่งความสามัคคี สร้างกระแส ลืมอดีต เดินหน้าไปด้วยกัน ในด้านการรวมใจปรองดองสมานฉันท์ซึ่งเป็นส่วนสำคัญนั้น ได้มอบหมายให้กระทรวงสาธารณสุขดำเนินการในกลุ่มผู้ได้รับผลกระทบโดยตรงได้แก่ กลุ่มบาดเจ็บ กลุ่มญาติผู้บาดเจ็บและเสียชีวิต เพื่อให้ได้รับการเยียวยาจิตใจ และบูรณาการการจัดเวทีเพื่อสื่อสารระหว่างกลุ่มประชาชนในชุมชน เพื่อดูแลและปรับทัศนคติความเห็นต่าง สร้างความหวังเพื่อมองไปข้างหน้า ให้ประเทศชาติดีขึ้น โดยอาศัยความเข้มแข็งของชุมชน

ด้วยเหตุนี้ จึงร่วมมือผลักดันให้เกิดการพัฒนาคู่มือเยียวยาจิตใจผู้ได้รับผลกระทบจากสถานการณ์ทางการเมือง สำหรับใช้ในกลุ่มผู้ได้รับผลกระทบโดยตรง และคู่มือการจัดกิจกรรมเพื่อสร้างชุมชนเข้มแข็ง(Community resilience) สำหรับการฟื้นคืนความสุขความเข้มแข็งของชุมชน

คสช.หวังเป็นอย่างยิ่งว่า องค์ความรู้ที่จัดทำ และความร่วมมือของทุกฝ่ายที่เกี่ยวข้อง ได้แก่ศูนย์ปรองดองระดับจังหวัด กลไกความร่วมมือทุกระดับ บุคลากรสาธารณสุขและภาคีเครือข่ายภาคประชาชน จะสามารถสร้างความปรองดองสมานฉันท์และนำความสุขกลับคืนสู่ประชาชน ตามนโยบายของคณะรักษาความสงบแห่งชาติที่ได้กำหนดไว้

กระทรวงสาธารณสุข